**Készpénz forgalom bejelentésre vonatkozó szabály**

***Be kell jelenteni az 2 mFt feletti készpénz kiadást (kapcsolt vállalkozás esetén 1 mFt). De hogyan?***

Általánosságban elmondható, hogy minden **készpénzes termékbeszerzés és igénybevett szolgáltatás** esetében meg kell nézni a kiadás összegét. Amennyiben az

* meghaladja a 2 mFt-ot
* kapcsolt vállalkozások között meghaladja az 1 mFt-ot,

ezt a tényt be kell jelenteni az adóhatóságnak **a készpénzfizetés napjától számított 15 napon belül**.

A bejelentés kizárólag a **készpénz kiadásra** vonatkozik (akár termék, akár szolgáltatás), a készpénz bevételre nem! Nem vonatkozik továbbá arra az esetre sem, amikor vállalkozási tevékenységet nem folytató magánszemély részére teljesít a vállalkozás a fenti értékhatár feletti készpénz fizetést. És ide sorolható a magánszemélyek részére, nem termék vagy szolgáltatás jogcímen kifizetett pénzösszeg (például osztalék, tagi kivét).

Az értékhatár vizsgálatánál figyelembe kell venni hogy ha egy ügylet egy napon belül, több részletben kerül kifizetésre, akkor azok értéke naponta összeadódik.

**A jogszabály szövege:**

Art. 17. § (9) „A készpénzfizetés napjától számított **15 napon belül** az állami adó- és vámhatósághoz a **vevőnek**, a szolgáltatás igénybe vevőjének - a vállalkozási tevékenységet nem folytató *magánszemélyek kivételével* - **be kell jelentenie**

*a)* a **kapcsolt vállalkozások között** létrejött, **1.000.000 forintot meghaladó** értékben teljesített készpénzszolgáltatást,

*b)* **egyéb esetben a 2.000.000 forintot meghaladó** értékben teljesített készpénzszolgáltatást.”

*Nyomtatvány száma: 40*

*Nyomtatvány neve: Bejelentés készpénzfizetésről*

*[http://www.nav.gov.hu/nav/letoltesek/nyomtatvanykitolto\_programok/nyomtatvanykitolto\_programok\_nav/adatbejelentok\_adatmodositok/40.html]*